《二月三十日游长潭联句》
明代·祁顺

春风江上木兰桡，路出城东五里遥。洞口白云封石柱，山头流水隔仙桥。

寰中造化谁陶铸，诗里工夫费画描。风景可人公事简，何妨携酒日相邀。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。